फिर भी विदेश में जाकर कहते हैं कि संसद में बोलने नहीं दिया जाता, माफी मांगें
Parliament Session 2023 Latest Update. Follow Budget Session News Headlines And Other Informations On Dainik Bhaskar. संसद के बजट सत्र के दूसरे चरण का आज दूसरा दिन है। सोमवार को सदन की कार्यवाही शुरू होते ही हंगामे की भेंट चढ़ गई।
अडाणी-हिंडनबर्ग मामले पर JPC की मांग को लेकर संसद के दोनों सदनों में लगातार दूसरे दिन मंगलवार को भी विपक्ष ने हंगामा किया। इसके बाद लोकसभा-राज्यसभा को पहले दोपहर दो बजे तक फिर उसके बाद बुधवार सुबह 11 बजे तक के लिए स्थगित कर दिया गया। इससे पहले सोमवार को भी इसी मामले पर सदन हंगामे की भेंट चढ़ गया था।
इधर, केंद्रीय मंत्री अनुराग ठाकुर ने मंगलवार को राहुल गांधी पर निशाना साधा। ठाकुर ने कहा- लोकसभा में कांग्रेस सांसद की उपस्थिति सांसदों की औसत उपस्थिति से भी कम है और वे विदेशों में जाकर कहते हैं कि उन्हें बोलने नहीं दिया जाता। ये देश का अपमान है। उन्हें संसद में आकर माफी मांगनी चाहिए।
ठाकुर ने मीडिया ने बातचीत में कहा, 'आज भारत एक वैश्विक महाशक्ति के रूप में उभर रहा है और G20 की अध्यक्षता कर रहा है। ये सभी चीजें भारत की प्रगति को दर्शाती हैं, लेकिन दूसरी ओर राहुल गांधी भारत को अपमानित करने का कोई मौका नहीं छोड़ रहे हैं।'
अधीर रंजन चौधरी बोले- राहुल नहीं, सरकार माफी मांगे
कांग्रेस सांसद और लोकसभा में पार्टी के नेता अधीर रंजन चौधरी ने मंगलवार को कहा कि सरकार संसद नहीं चलाना चाहती। क्या कभी ऐसा देखा गया है कि सत्ताधारी दल के सभी सदस्य संसद को रोकने के लिए हंगामा करते हों? राहुल गांधी को माफी क्यों मांगनी चाहिए? इसके बजाय, उन्हें (केंद्र को) माफी मांगनी चाहिए।
शशि थरूर बोले- विदेश में इस तरह के बयान की शुरुआत भाजपा ने की
वहीं, कांग्रेस सांसद शशि थरूर ने भी राहुल का बचाव किया। थरूर ने कहा- राहुल ने कैंब्रिज यूनिवर्सिटी में ऐसा कुछ नहीं कहा जिसके लिए माफी की जरूरत हो। उन्होंने केंद्र सरकार की कार्यप्रणाली पर सवाल उठाया है। प्रधानमंत्री ने विदेशों में राहुल से कहीं ज्यादा बढ़कर बयान दिए हैं। विदेशों में इस तरह की चर्चाओं की शुरुआत भाजपा ने की है, कांग्रेस ने नहीं।
आज के बड़े अपडेट्स
बजट सत्र के दूसरे सेशन में पहले दिन क्या हुआ, विस्तार से समझिए...
लंदन में राहुल के दिए बयान पर संसद में हंगामा, भाजपा बोली- माफी मांगें
संसद के बजट सत्र का दूसरा चरण सोमवार को शुरू होते ही हंगामे की भेंट चढ़ गया। संसद के दोनों सदनों में राहुल गांधी के लंदन में दिए गए बयान को लेकर भाजपा ने माफी की मांग की। इस पर कांग्रेस अध्यक्ष मल्लिकार्जुन खड़गे ने कहा- सरकार अडाणी मुद्दे पर जांच से भाग रही। हमारी बात नहीं सुनी जाती। हम विक्रम बेताल की तरह पीछा नहीं छोड़ेगे।
विपक्ष के नेता अडाणी मुद्दे पर वेल में आ गए और JPC की मांग को लेकर हंगामा करने लगे। हंगामे को देखते हुए दोनों सदनों को दोपहर दो बजे तक स्थगित कर दिया गया। दो बजे बाद भी हंगामा जारी रहा। इस पर दोनों सदनों की कार्रवाई मंगलवार तक स्थगित कर दी गई।
खड़गे ने कहा- सरकार अडाणी मुद्दे पर जांच से भाग रही
कांग्रेस अध्यक्ष मल्लिकार्जुन खड़गे ने कहा कि सरकार अडाणी मुद्दे पर जांच से भाग रही है। हमारी बात नहीं सुनी जाती लेकिन हम विक्रम बेताल की तरह पीछा नहीं छोड़ेगे। विपक्ष के नेता अडानी मुद्दे पर वेल में आ गए और JPC की मांग को लेकर हंगामा करने लगे। हंगामे को देखते हुए दोनों सदनों को मंगलवार सुबह 11 बजे तक स्थगित कर दिया गया। पूरी खबर पढ़िए...
राहुल ने कैम्ब्रिज में कहा था कि भारत की संसद में माइक बंद कर दिए जाते हैं
इस महीने की शुरुआत में राहुल गांधी लंदन दौरे पर थे। यहां उन्होंने कैम्ब्रिज यूनिवर्सिटी में कहा था कि भारत की संसद में माइक बंद कर दिए जाते हैं। विपक्ष अपनी आवाज नहीं रख सकता है। उन्होंने कहा कि विपक्ष का कोई नेता किसी भी यूनिवर्सिटी में बोल नहीं सकता है। भारत में लोकतंत्र पर सीधा प्रहार हो रहा है। पूरी खबर पढ़ें...
सत्र से पहले 16 विपक्षी दलों की कांग्रेस अध्यक्ष के घर बैठक हुई
बजट सत्र शुरू होने से पहले कांग्रेस के राष्ट्रीय अध्यक्ष मल्लिकार्जुन खड़गे ने विपक्षी दलों की बैठक बुलाई गई। सोनिया गांधी भी इस बैठक में नजर आईं, वहीं बैठक में 16 दल शामिल हुए। बैठक खत्म होने के बाद विपक्षी नेताओं ने संसद में महात्मा गांधी की प्रतिमा के सामने केंद्र सरकार के खिलाफ विरोध प्रदर्शन शुरू किया।
अडाणी-हिंडनबर्ग मामले पर कांग्रेस ने देशभर में प्रदर्शन किया
अडाणी-हिंडनबर्ग मामले पर कांग्रेस देश के अलग-अलग राज्यों में केंद्र सरकार के खिलाफ प्रदर्शन किया। मध्यप्रदेश, राजस्थान, पश्चिम बंगाल, उड़ीसा समेत तमाम राज्यों की राज्य कांग्रेस कमेटियों ने राजभवन का घेराव किया।
लोकसभा में 9, राज्य सभा में 26 बिल पेश होने हैं
लोकसभा-राज्यसभा से मिले बुलेटिन के मुताबिक, संसद के इस सत्र में कुल 35 बिल पेंडिंग हैं। इनमें लोकसभा में 9 और राज्य सभा में 26 बिल पेश होने हैं। हालांकि, सत्र के पहले चरण में विधेयकों पर चर्चा और पारित किए जाने की संभावना कम है। वहीं, कई महत्वपूर्ण बिल भी पेश किए जा सकते हैं।
बजट सत्र के पहले चरण की ये खबरें भी पढ़ें...
1. लोकसभा में अडाणी और हिंडनबर्ग रिपोर्ट पर राहुल का सरकार से सवाल
राहुल गांधी ने मंगलवार को गौतम अडाणी और हिंडनबर्ग रिपोर्ट पर सरकार और PM मोदी से सवाल पूछे। राहुल ने कहा, "2014 में गौतम अडाणी दुनिया के अमीरों की लिस्ट में 609वें नंबर पर थे। कुछ ही साल में न जाने क्या जादू हो गया, अडाणी इस लिस्ट में दूसरे नंबर पर आ गए।" इस पर कांग्रेस सांसदों ने नारा लगाया ‘मोदी है तो मुमकिन है।’ पूरी खबर पढ़ें...
2. राज्यसभा में खड़गे बोले- सभापति मशीन से नोट गिनने लगे
बजट सत्र के दौरान पिछले बुधवार को राज्यसभा में कांग्रेस और भाजपा सांसदों के बीच तीखी नोकझोंक हुई। कांग्रेस नेता मल्लिकार्जुन खड़गे की स्पीच के दौरान हंसी-ठिठोली भी हुई। मोदी-शाह की वॉशिंग मशीन, हरिश्चंद्र का जिक्र हुआ। खड़गे ने शेर सुनाया, तो सभापति भी शायराना हो गए। पूरी खबर पढ़ें...
3. लोकसभा में मोदी बोले- कांग्रेस की बर्बादी पर रिसर्च तय
प्रधानमंत्री नरेंद्र मोदी ने बुधवार को लोकसभा में राष्ट्रपति के अभिभाषण पर जवाब दिया। अपने 85 मिनट के भाषण में उन्होंने राहुल गांधी के अडाणी पर पूछे किसी सवाल का जवाब नहीं दिया। मोदी की पूरी स्पीच में अडाणी का जिक्र तक नहीं था। हालांकि PM विपक्ष की एकता से लेकर राहुल की भारत जोड़ो यात्रा पर तंज जरूर कसते रहे। पूरी खबर पढ़ें...
4. करप्शन के आरोपों पर वित्तमंत्री निर्मला सीतारमण बोलीं:कांग्रेस अपना मुंह डेटॉल से साफ करे
वित्तमंत्री निर्मला सीतारमण ने शुक्रवार को लोकसभा में विपक्ष पर जमकर निशाना साधा। उन्होंने केंद्र पर भ्रष्टाचार के आरोपों का जवाब देते हुए कहा कि कांग्रेस लीडर्स को अपना मुंह डेटॉल से धो लेना चाहिए। इस दौरान वित्तमंत्री ने राजस्थान के मुख्यमंत्री अशोक गहलोत के विधानसभा में गलत बजट पढ़ने को लेकर भी चुटकी भी ली। पूरी खबर पढ़ें...